# Lledoner de Castellnou d'Oluges

El Lledoner de Castellnou d'Oluges (Celtis australis) és un arbre que es troba a Castellnou d'Oluges (Cervera, la Segarra), el qual és, segurament, el més gran de la Segarra i l'únic arbre monumental declarat de la comarca.

## Dades descriptives

* Perímetre del tronc a 1,30 m: 4,61 m.
* Perímetre de la base del tronc: 6,62 m.
* Alçada: 15 m.
* Amplada de la capçada: 12,50 m.
* Altitud sobre el nivell del mar: 487 m.

## Entorn

És a la plaça del poblet de Castellnou d'Oluges, amb voltants d'horts i camins agrícoles. Hi observem malva, blet, morella de paret, lletsó, mercurial, boixac, évol, flor de nit, amarant i heura, quant a plantes; saüquer, noguera i xiprer, si ens referim a arbres, i pel que fa a fauna, hi podem veure l'alosa vulgar, el pardal comú, la tórtora i el colom urbà.

## Aspecte general

L'estructura, tant del tronc com del brancatge principal i les seues bifurcacions, presenta nivells d'afectació i necrosi diversos, així com certs impactes per podes maldestres. Malgrat tot, no sembla pas estar en un estat regressiu, sinó tot el contrari: el fullatge és espès i sa, i la producció de lledons és excel·lent. Té una invasió d'heura força generalitzada, que progressivament va coronant l'arbre i que no li fa cap bé. Fou declarat arbre d'interès local el 1999.

## Referències literàries

La "Cançó de Castellnou d'Oluges" fa referència a aquest lledoner:
| « | "Castellnou d'Oluges és un poble assenyat, no creu en bruixes, i tothom és honrat. S'aixeca cap amunt, al serrat pedralenc, de casadiu tot junt, de colrat calerenc. Per dintre és ombriu, per fora riu. Tot són pedragolims, que es fan pedragolams. ... La plaça del poble és un lloc espaiós, on hi ha un arbre noble que hi fa l'estat joiós. Els avis assombra, hi fan el seu aplec. I aquells als que el temps sobra, s'hi conten els seus fets. ..." (Bellmunt i Figueres, J., 1988) | » |

## Curiositats

A Castellnou d' Oluges mai hi ha hagut ferrer. A les Oluges, hi havia un ferrer, a cal Ferrer, una casa al peu de la carretera. El ferrer de les Oluges baixava a ferrar els animals de Castellnou, clavar la ferradura amb claus de ferro a la peülla de l'animal. Un dia el ferrer de les Oluges al baixar va arrencar un lluc d'un arbre de lledoner, arbre tan comú en aquestes terres. En arribar a la plaça del poble de Castellnou on ell es posava a treballar, va veure que era un lluc tendre de lledoner amb arrels, i va decidir plantar-lo.
A la plaça de Castellnou en aquell temps hi havia una séquia d'aigua. Era la séquia molinal que provenia del molí de les Oluges i regava la partida dels horts. En plantar el nou lledoner a la plaça, les arrels tenien aigua suficient per créixer i fer-se molt grans de seguida. Les seves branques arribaven fins al balcó de cal Plaça, les seves arrels penetren profundament sota les cases de la plaça i fins i tot les arrels es troben als cellers de les cases de baix el poble.
Els avis del poble expliquen que van plantar el lledoner a la plaça de Castellnou quan feien cal Tomàs, al carrer de la Plaça, que porta gravada a la llinda de la porta 1777. Així doncs, el lledoner de Castellnou es va plantar cap al 1777.

## Accés

Des de la carretera L-311, de Cervera a Guissona, cal tombar al trencall que duu al poblet de Castellnou d'Oluges. És un llogaret petit i, a la plaça central, molt a prop de l'església, hi ha aquest gran arbre. GPS 31T 0358356 4618278.

## Referències

* 1 2 3 4 5 Boada, Martí; Boada, Arnau, 2011. Arbres remarcables de Catalunya. 100 ombres colossals. Edicions Brau, Figueres. ISBN 9788496905535. Pàgs. 190-191.
* 1 2 Parcs de Catalunya - Arbres Monumentals Arxivat 2015-09-23 a Wayback Machine. (català)
* ↑ Riu Canela, Montserrat «El lledoner de Castellnou d'Oluges compleix 240 anys». La veu de la Segarra, 21-07-2017, pàg. 8.